ਪ੍ਰਾਚੀ ਦੇਸਾਈ ਬਾਰੇ ਦਸੋ।

ਏਕਤਾ ਕਪੂਰ ਦੇ ਸੀਰੀਅਲ ਕਸਮ ਸੇ ਤੋਂ ਬਾਅਦ ਫ਼ਿਲਮਾਂ ’ਚ ਆਈ ਪ੍ਰਾਚੀ ਦੇਸਾਈ ਦੇ ਪੱਲੇ ਭਾਵੇਂ ਬਹੁਤੀਆਂ  ਫ਼ਿਲਮਾਂ ਨਹੀਂ ਆਈਆਂ ਪਰ ਉਸ ਨੇ ਜਿੰਨੀਆਂ ਵੀ ਫ਼ਿਲਮਾਂ ਕੀਤੀਆਂ ਉਹ ਸਾਰੀਆਂ ਹਿੱਟ ਰਹੀਆਂ, ਜਿਵੇਂ ਰਾਕ ਆੱਨ, ਲਾਈਫ਼ ਪਾਰਟਨਰ ਤੇ ਵਨਸ ਅਪੌਨ ਏ ਟਾਈਮ ਇਨ ਮੁੰਬਈ ਆਦਿ। ਇਨ੍ਹੀਂ ਦਿਨੀਂ ਪ੍ਰਾਚੀ ‘ਬੋਲ ਬਚਨ’, ‘ਆਈ, ਮੀ ਔਰ ਮੈਂ’ ਤੋਂ ਇਲਾਵਾ ਕਈ ਫ਼ਿਲਮਾਂ ’ਚ ਕੰਮ ਕਰ ਰਹੀ ਹੈ। ਹਾਲ ਹੀ ਵਿੱਚ ਉਸ ਨਾਲ ਮੁਲਾਕਾਤ ਹੋਈ। ਪੇਸ਼ ਹਨ ਉਸ ਦੇ ਕੁਝ ਅੰਸ਼:

*ਹੁਣ ਦਰਸ਼ਕ ਤੁਹਾਨੂੰ ਪਰਦੇ ’ਤੇ ਕਦੋਂ ਦੇਖਣਗੇ? 
-ਬਹੁਤ ਹੀ ਜਲਦੀ। ਅਭਿਸ਼ੇਕ ਬਚਨ ਤੇ ਅਜੈ ਦੇਵਗਨ ਦੀਆਂ ਮੁੱਖ ਭੂਮਿਕਾਵਾਂ ਵਾਲੀ ਰੋਹਿਤ ਸ਼ੈਟੀ ਦੀ ਫ਼ਿਲਮ 6 ਜੁਲਾਈ ਨੂੰ ਰਿਲੀਜ਼ ਹੋਵੇਗੀ ਤੇ ਉਸ ਤੋਂ ਦੋ ਹਫ਼ਤੇ ਬਾਅਦ 27 ਜੁਲਾਈ ਨੂੰ ਜਾੱਨ ਅਬਰਾਹਿਮ ਨਾਲ ਆਈ, ਮੀ ਔਰ ਮੈਂ ਆ ਰਹੀ ਹੈ।
* ਆਪਣੇ ਕਰੀਅਰ ਬਾਰੇ ਕੀ ਕਹੋਗੇ?
-ਮੈਂ ਤਜਰਬੇ ਦੇ ਦੌਰ ’ਚੋਂ ਲੰਘ ਰਹੀ ਹਾਂ। ਉਂਜ ਹੁਣ ਤਕ ਦੇ ਆਪਣੇ ਕੰਮ ਤੋਂ ਸੰਤੁਸ਼ਟ ਹਾਂ ਕਿਉਂਕਿ ਮੈਨੂੰ ਉਹ ਭੂਮਿਕਾਵਾਂ ਮਿਲੀਆਂ ਹਨ, ਜੋ ਮੈਨੂੰ ਪਸੰਦ ਨੇ ਤੇ ਜੋ ਮੈਂ ਚਾਹੁੰਦੀ ਸੀ। ਪਰਦੇ ’ਤੇ ਆਪਣੀ ਉਮਰ ਮੁਤਾਬਕ ਪਸੰਦੀਦਾ ਕਿਰਦਾਰ ਕਰਨ ਦਾ ਮੈਂ ਕਾਫ਼ੀ ਇੰਤਜ਼ਾਰ ਕੀਤਾ ਹੈ ਤੇ ਹੁਣ ਬੋਲ ਬਚਨ ਤੇ ਆਈ, ਮੀ ਔਰ ਮੈਂ ’ਚ ਮੈਨੂੰ ਇਹ ਮੌਕਾ ਮਿਲਿਆ ਹੈ।
* ਮਤਲਬ, ਪ੍ਰਾਚੀ ਹੁਣ ਬੋਲਡ ਨਜ਼ਰ ਆਵੇਗੀ।
– ਹਾਂ, ਜਿਹੜੀ ਮੇਰੀ ਦਿੱਖ ਬਣੀ ਹੋਈ ਹੈ, ਮੈਂ ਉਹੋ ਜਿਹੀ ਨਹੀਂ ਹਾਂ। ਮੈਂ ਆਪਣੀ ਦਿੱਖ ਤੋਂ ਬਿਲਕੁਲ ਵੱਖਰੀ ਹਾਂ ਤੇ ਆਈ, ਮੀ ਔਰ ਮੈਂ ਵਿੱਚ ਤੁਸੀਂ ਮੈਨੂੰ ਬਿਲਕੁਲ ਵੱਖਰਾ ਦੇਖੋਗੇ।
*ਕੀ ਹੁਣ ਤੁਸੀਂ ਵਨਸ ਅਪੌਨ ਏ ਟਾਈਮ ਇਨ ਮੁੰਬਈ ਦੀ ‘ਦੇਸੀ ਗਰਲ’ ਨਹੀਂ ਰਹੋਗੇ? 
-ਵੈਸੇ ਮੈਨੂੰ ਰਾੱਕ ਆੱਨਦੀ ਸਾਕਸ਼ੀ ਤੇ ਵਨਸ ਅਪੌਨ ਏ ਟਾਈਮ ਇਨ ਮੁੰਬਈ ਦੀ ਮੁਮਤਾਜ ਦਾ ਰੋਲ ਪਸੰਦ ਹੈ, ਫਿਰ ਵੀ ਅੱਗੇ ਵਧਣ ਲਈ ਤਬਦੀਲੀ ਜ਼ਰੂਰੀ ਹੈ।
* ਫ਼ਿਲਮ ਨਗਰੀ ਦੇ ਨਵੇਂ ਰੁਝਾਨਾਂ ਬਾਰੇ ਕੀ ਕਹੋਗੇ?
-ਇਹ ਆਉਂਦੇ ਜਾਂਦੇ ਰਹਿੰਦੇ ਹਨ। ਇਨ੍ਹੀਂ ਦਿਨੀਂ ਆਈਟਮ ਨੰਬਰ ਦਾ ਰੁਝਾਨ ਭਾਰੂ ਹੈ। ਮੇਰਾ ਮੰਨਣਾ ਹੈ ਕਿ ਤੁਸੀਂ ਉਹ ਕਰੋ ਜੋ ਤੁਹਾਡੇ ਕਿਰਦਾਰ ਤੇ ਤੁਹਾਨੂੰ ਜੱਚਦਾ ਹੋਵੇ।
* ਬੋਲ ਬਚਨ ਵਿੱਚ ਕਿਹੋ ਜਿਹੀ ਭੂਮਿਕਾ ਹੈ
-ਬੋਲ ਬਚਨ ਇੱਕ ਕਮੇਡੀ ਫ਼ਿਲਮ ਹੈ ਜਿਵੇਂ ਕਿ ਰੋਹਿਤ ਸ਼ੈਟੀ ਦੀਆਂ ਫ਼ਿਲਮਾਂ ਹੁੰਦੀਆਂ ਨੇ। ਹੁਣ ਇਸ ਗਰੁੱਪ ਵਿੱਚ ਅਜੈ ਦੇਵਗਨ ਨਾਲ ਅਭਿਸ਼ੇਕ ਵੀ ਸ਼ਾਮਲ ਹੋ ਗਿਆ ਹੈ। ਸ਼ੂਟਿੰਗ ਦੌਰਾਨ ਸੈੱਟ ’ਤੇ ਬਹੁਤ ਮਜ਼ਾ ਆਇਆ। ਉਹ ਕੇਵਲ ਸ਼ਰਾਰਤੀ ਹੀ ਨਹੀਂ, ਬਲਕਿ  ਸੈੱਟ ’ਤੇ ਹਾਸਾ ਮਜ਼ਾਕ ਵੀ ਖ਼ੂਬ ਕਰਦੇ ਹਨ।
* ਕੀ ਤੁਹਾਨੂੰ ਵਨਸ ਅਪੌਨ ਏ ਟਾਈਮ ਇਨ ਮੁੰਬਈ ਦੇ ਸੀਕੁਅਲ ’ਚ ਨਾ ਹੋਣ ਦਾ ਦੁੱਖ ਹੈ?
– ਇਹ ਮੇਰੇ ਲਈ ਬਹੁਤ ਖ਼ਾਸ ਫ਼ਿਲਮ ਹੈ ਪਰ ਵਨਸ ਅਪੌਨ ਏ ਟਾਈਮ ਇਨ ਮੁੰਬਈ -2 ਦੀ ਕਹਾਣੀ ਬਿਲਕੁਲ ਵੱਖਰੀ ਹੈ ਤੇ ਕਿਰਦਾਰ ਵੀ।
* ਤੁਹਾਨੂੰ ਲੱਗਦਾ ਕਿ ਹੁਣ ਵਿਆਹ ਕਰ ਲੈਣਾ ਚਾਹੀਦਾ ਹੈ।
– ਮੈਂ ਕੇਵਲ ਪਰਦੇ ’ਤੇ ਹੀ ਘਰਵਾਲੀ ਦਾ ਕਿਰਦਾਰ ਕਰ ਸਕਦੀ ਹਾਂ। ਮੇਰੇ ਲਈ ਇਹ ਕਾਫ਼ੀ ਹੈ। ਫਿਲਹਾਲ ਵਿਆਹ ਕਰਾਉਣ ਦਾ ਮੇਰਾ ਕੋਈ ਵਿਚਾਰ ਨਹੀਂ। ਮੈਨੂੰ ਆਪਣਾ ਕੰਮ ਪਿਆਰਾ ਹੈ। ਅਦਾਕਾਰੀ ਨਾਲ ਰੱਜ ਕੇ  ਪਿਆਰ ਹੈ। ਵਿਆਹ ਦਾ ਖ਼ਿਆਲ ਤਾਂ ਅੱਜ ਤਕ ਮੇਰੇ ਦਿਮਾਗ ’ਚ ਨਹੀਂ ਆਇਆ।
* ਫ਼ਿਲਮ ਜੋਕਰ ਕਦੋਂ ਤਕ ਰਿਲੀਜ਼ ਹੋਵੇਗੀ?
-ਇਹ ਫ਼ਿਲਮ ਵੀ ਪੂਰੀ ਹੋ ਚੁੱਕੀ ਹੈ ਤੇ ਜਲਦੀ ਹੀ ਰਿਲੀਜ਼ ਹੋਵੇਗੀ। ਇਹ ਰੁਮਾਂਟਿਕ ਤੇ ਭਾਵਨਾਵਾਂ ਨਾਲ ਭਰਪੂਰ ਫ਼ਿਲਮ ਹੈ ਜਿਸ ਵਿੱਚ ਮੇਰੇ ਨਾਲ ਰਾਜੀਵ ਖੰਡੇਲਵਾਲ ਮੁੱਖ ਕਿਰਦਾਰ ’ਚ ਹਨ। ਇਸ ਫ਼ਿਲਮ ਦੀ ਕਹਾਣੀ ਥੋੜ੍ਹੀ ਹਟ ਕੇ ਹੈ। ਇਸ ਦਾ ਨਿਰਦੇਸ਼ਕ ਬਿਕਰਮ ਸੂਰੀ ਹੈ। ਇਹ ਉਸ ਦੀ ਪਹਿਲੀ ਫ਼ਿਲਮ ਹੈ। ਇਸ ਫ਼ਿਲਮ ’ਚ ਆਪਣੀ ਭੂਮਿਕਾ ਨੂੰ ਲੈ ਕੇ ਮੈਂ ਕਾਫ਼ੀ ਉਤਸ਼ਾਹਿਤ ਹਾਂ। ਇਸ ਵਿੱਚ ਮੇਰੀ ਭੂਮਿਕਾ ਜਵਾਨ, ਚੁਲਬੁਲੀ ਕੁੜੀ ਦੀ ਹੈ, ਜਿਹੜੀ ਬਿਲਕੁਲ ਮੇਰੇ ਵਰਗੀ ਹੈ।
* ਹੋਰ ਕਿਹੜੀਆਂ ਫ਼ਿਲਮਾਂ ’ਚ ਨਜ਼ਰ ਆਉਗੇ।
-ਨਿਰਦੇਸ਼ਕ ਅਸ਼ਵਨੀ ਚੌਧਰੀ ਦੀ ਫ਼ਿਲਮ ਘਾਇਲ ਰਿਟਰਨਜ਼ ਸੰਨੀ ਦਿਓਲ ਨਾਲ ਕਰ ਰਹੀ ਹਾਂ। ਇਹ  ਘਾਇਲ ਦਾ ਸੀਕੁਆਲ ਹੈ। ਇਸ ਤੋਂ ਇਲਾਵਾ ਤੇਰੀ ਮੇਰੀ ਕਹਾਣੀ ’ਚ ਸ਼ਾਹਿਦ ਤੇ ਪ੍ਰਿਅੰਕਾ ਨਾਲ ਕੰਮ ਕੀਤਾ ਹੈ। ਕੁਨਾਲ ਦੇਸ਼ਮੁਖ ਦੇ ਨਿਰਦੇਸ਼ਨ ’ਚ ਬਣਨ ਵਾਲੀ ਭੱਟ ਕੈਂਪ ਦੀ ਫ਼ਿਲਮ ‘ਇਨਫਾਰਮਰ’ ’ਚ ਮੈਂ ਬੇਹੱਦ ਮਨਮੋਹਕ ਤੇ ਲੁਭਾਉਣੇ ਕਿਰਦਾਰ ’ਚ ਹੋਵਾਂਗੀ। ਇਸ ਫ਼ਿਲਮ ’ਚ ਇੱਕ ਵਾਰ ਫਿਰ ਇਮਰਾਨ ਹਾਸ਼ਮੀ ਨਾਲ ਕੰਮ ਕਰ ਰਹੀ ਹਾਂ।
